DOBELES

JAUNATNES INICIATĪVU UN VESELĪBAS CENTRA

**PAŠNOVĒRTĒJUMA ZIŅOJUMS**

Dobele

2021

1. **IZGLĪTĪBAS IESTĀDES VISPĀRĪGS RAKSTUROJUMS, NOSLĒDZOT 2020./2021. M.G.**

Dobeles Jaunatnes iniciatīvu un veselības centrs (DJIVC) ir Dobeles novada pašvaldības dibināta interešu izglītības iestāde, kas īsteno personas individuālajām izglītības vajadzībām un vēlmēm atbilstošas interešu izglītības programmas, neformālās izglītības programmas un profesionālās pilnveides programmas. Papildus iestāde īsteno izglītības atbalsta funkcijas, konsultatīvo,  diagnosticējošo darbu un likumpārkāpumu profilakses darbu, nodrošinot atbalstu izglītojamajiem, pedagogiem, izglītojamo vecākiem un izglītības iestādēm.

Mūsu mērķauditorija ir Dobeles novada bērni un jaunieši vecumā no 3 līdz 25 gadiem, viņu vecāki un pedagogi.

**Centra darbības jomas:**

* Interešu izglītība (centrā tiek piedāvātas interešu izglītības programmas).
* Atbalsta pasākumi skolām, pirmsskolām, bērniem, jauniešiem un viņu vecākiem, pedagogiem
* Veselības izglītība
* Karjeras izglītība
* Jaunatnes politika, jauniešu iniciatīvu un līdzdalības veicināšana
* Bērnu un jauniešu lietderīga brīvā laika pavadīšana, nometņu organizēšana
* Nepilngadīgo likumpārkāpēju profilakses darbs

Centrā 2020./2021. mācību gadā tiek piedāvātas 7 interešu izglītības programmas bērniem un jauniešiem, 14 neformālās izglītības programmas bērniem un jauniešiem, 4 neformālās izglītības programmas vecākiem un 5 profesionālās pilnveides programmas pedagogiem.

*Izglītojamo skaits un īstenotās izglītības programmas 2020./2021.māc.g.*

|  |  |  |  |  |  |  |
| --- | --- | --- | --- | --- | --- | --- |
| Izglītības programmas nosaukums | Izglītības  programmas  kods\* | Īstenošanas vietas adrese  (ja atšķiras no juridiskās adreses) | Licence\*\* | | Izglītojamo skaits, uzsākot programmas apguvi vai uzsākot 2020./2021.māc.g. | Izglītojamo skaits, noslēdzot programmas apguvi vai noslēdzot 2020./2021.māc.g. |
|  |  |  | Nr. | Datums |  |  |
| **Interešu izglītības programmas** | Saskaņotas ar Dobeles novada IP |  |  |  |  |  |
| Teātra sports mazākajiem |  | Dobele, Brīvības 27 |  |  | 11 | 11 |
| Teātra sports pusaudžiem |  | Dobele, Brīvības 27 |  |  | 7 | 7 |
| Teātra sports jauniešiem |  | Dobele, Brīvības 27 |  |  | 8 | 8 |
| Ārstnieciskā vingrošana |  | Dobele, Brīvības 27 |  |  | 3 | 3 |
| AWARDS |  | Dobele, Brīvības 27 |  |  | 8 | 8 |
| Mazpulks |  | Dobele, Brīvības 27 |  |  | 9 | 9 |
| Jauniešu iniciatīvu grupas un brīvā laika pavadīšana DJIVC |  | Dobele, Brīvības 27 |  |  | 17 | 17 |
| **Neformālās izglītības programmas bērniem un jauniešiem:** | Programmas vai kāds modulis no programmas tiek īstenotas pēc skolu pieprasījuma audzināšanas stundu ietvaros, skolās vai centrā uz vietas.  2020./2021. m.g. notika 44 nodarbības, kur kopā piedalījušies 880 bērni.  Saskaņotas ar Dobeles novada Izglītības pārvaldi | | | | | |
| Veselīgs dzīves veids 4h |  |  |  |  |  |  |
| Droša vide apkārt  10h |  |  |  |  |  |  |
| Seksuālā un reproduktīvā veselība  7h |  |  |  |  |  |  |
| Atkarības 5h |  |  |  |  |  |  |
| Emocionālās attīstības un sociālo prasmju treniņš 13h |  |  |  |  |  |  |
| Karjeras izglītība  1.-4.kl. (5h) |  |  |  |  |  |  |
| Karjeras izglītība  5.- 9.kl. (13h) |  |  |  |  |  |  |
| Karjeras izglītība  10.- 12.kl, (10h) |  |  |  |  |  |  |
| Jauniešu līdzdalība (3h) |  |  |  |  |  |  |
| Jauniešu neformālā izglītība – doma plašāk (4,5h) |  |  |  |  |  |  |
| Meiteņu un zēnu grupa – (36h) |  |  |  |  |  |  |
| Vienaudžu izglītība (24h) |  |  |  |  |  |  |
| Sociālo prasmju treniņš (20h) |  |  |  |  |  |  |
| Agrīnas intervences programma bērniem ar uzvedības problēmām “STOP 4-7” |  |  |  |  | 12 | 12 |
| **Neformālās izglītības programmas vecākiem:** | Programmas tiek īstenotas, ja ir vecāku interese, ir atrasts finansējums speciālistu atalgojumam. Programmas notika gan klātienē, gan zoom platformā.  Saskaņotas ar Dobeles novada Izglītības pārvaldi | | | | | |
| Bērnu emocionālā audzināšana (25h) |  |  |  |  | 21 | 19 |
| Ceļvedis audzinot pusaudzi (25h) |  |  |  |  | 12 | 10 |
| Pirmsskolas un skolas vecuma bērnu vecāku personiskās pilnveides un attīstības programma (7,5h) |  |  |  |  | nenotika | nenotika |
| Agrīnas intervences programma bērniem ar uzvedības problēmām “STOP 4-7” treniņi vecākiem (20h) |  |  |  |  | 12 | 12 |
| **Pedagogu profesionālās kvalifikācijas pilnveides programmas** | Programmas notiek ja ir pasūtījums no IP un finansējums speciālistu atalgojumam. | | | | | |
| Bērnu emocionālā audzināšana (25h) |  |  |  |  | nenotika | nenotika |
| Efektīvas audzināšanas pamatprincipi pirmsskolā (12h) |  |  |  |  | nenotika | nenotika |
| Pirmsskolas un skolas pedagogu profesionālās pilnveides programma (14h) |  |  |  |  | nenotika | nenotika |
| Drošu attiecību ar bērniem veidošana pirmsskolā (36h) |  |  |  |  | 19 | 19 |
| Agrīnas intervences programma bērniem ar uzvedības problēmām “STOP 4-7” klasvadības treniņi pedagogiem (12h) |  |  |  |  | 7 | 7 |

\*-ja tādas ir piešķirtas

2020./2021. mācību gadā Dobeles Jaunatnes iniciatīvu un veselības centrā kopskaitā strādā 23 darbinieki, pedagoģiskais personāls – 12 (6 uz pilnu slodzi, 5 un nepilnu slodzi, viens darbinieks atrodas bērnu kopšanas atvaļinājumā), tehniskie darbinieki - 11 (no kuriem 7 darbojās uz pilnu slodzi un 4 uz nepilnu slodzi).

**Centra darbības vietas 2020./2021. mācību gadā:**

* Dobelē, Brīvības ielā 23 atrodas **DJIVC** birojs un atbalsta personāls. Tiek sniegti atbalsta pasākumi (individuālas konsultācijas pie speciālistiem, atbalsta grupu nodarbības, veselību veicinošas nodarbības);
* DJIVC **aktivitāšu māja** **“Zaļkalni”**, ( Dobeles novads, Auru pagasts). Aktivitāšu mājas pamatuzdevums ir nodrošināt labvēlīgu un draudzīgu vidi bērniem un jauniešiem, DJIVC un Dobeles novada izglītības iestāžu organizēto pasākumu nodrošināšanai. Aktivitāšu māja kalpo kā neformālās un interešu izglītības aktivitāšu norises vieta. kā arī vieta.
* Dobelē, Brīvības ielā 27, 2. stāvā **Jauniešu māja**, vieta kur Dobeles novada jaunieši var saturīgi pavadīt brīvo laiku. Jauniešu māja, kalpo kā neformālās un interešu izglītības aktivitāšu norises vieta.

**Centra prioritātes un plānotie sasniedzamie rezultāti 2021./2022. mācību gadā:**

1. Nodrošināt ikvienam izglītojamajam iespējas individuālo kompetenču attīstībai un personības izaugsmei.
2. Nodrošināt kvalitatīvus atbalsta pasākumus novada bērniem un jauniešiem, viņu vecākiem un pedagogiem (karjeras izglītībā, preventīvais darbs veselības veicināšanas jomā un uzvedības korekcijas jomā, darbs skolu atbalsta komandās, individuālas konsultācijas pie speciālistiem, u.c.).
3. Izveidot kvalitatīvu un ilgtspējīgu institucionālo sistēmu darbā ar jauniešiem jaunizveidotajā Dobeles novadā (uzsākt darbu pie plānošanas dokumentiem, izveidot jaunatnes darbinieku pārklājumu visā novadā, izveidot jaunu jaunatnes konsultatīvo komisiju un jauniešu iniciatīvu projektu vērtēšanas komisiju, apzināt un atbalstīt vietējās jauniešu organizācijas, neformālās grupas un jauniešu centru darbību.).
4. Attīstīt mobilo un digitālo darbu ar jauniešiem.
5. Nodrošināt jauniešiem saturīga brīvā laika pavadīšanu.
6. Turpināt materiāltehniskās bāzes uzlabojumus un risināt jautājumu par autotransporta iegādi.
7. Turpināt pilnveidot darbinieku profesionālo kompetenci.
8. **IZGLĪTĪBAS IESTĀDES DARBĪBAS PAMATMĒRĶI:**

**Misija:** Dobeles Jaunatnes iniciatīvu un veselības centrs ir izglītības iestāde, kas piedāvā daudzveidīgas saturīga brīvā laika pavadīšanas iespējas radošā potenciāla   
attīstīšanai, sociālo un pilsonisko prasmju izkopšanai, karjeras veidošanai, nodrošina atbalsta pasākumus un izglītošanos, īpaši jomās kas saistītas ar veselīgu dzīvesveidu, nodrošinot harmoniskas, izglītotas un veselīgas personības veidošanos.

**Vīzija:** Dobeles Jaunatnes iniciatīvu un veselības centrs īsteno uz vērtībām un nākotnes vajadzībām orientētu jaunatnes darbu, interešu izglītības un audzināšanas procesu, kā arī nodrošina kvalitatīvu psihoemocionālo atbalstu.

**Mūsu vērtības:**

Atbildība

Profesionalitāte

Cieņpilna attieksme vienam pret otru, tolerance

Sadarbība un komandas darbs

Godīgums

Radošums

Izaugsme

Veselība

Demokrātija

Dobeles Jaunatnes iniciatīvu un veselības centra mērķis ir izglītojamo prasmju, spēju attīstīšana atbilstoši viņu vecumam, interesēm, individuālajām vajadzībām un vēlmēm neatkarīgi no vecuma un iepriekš iegūtās izglītības.

**Centra 2020./2021.mācību gada darba prioritātes, mērķi un sasniegtie rezultāti:**

1. Uzlabot digitālo darbu ar jauniešiem un veicināt darbinieku prasmes lietot informāciju tehnoloģiju rīkus
2. Jauniešu līdzdalības veicināšana
3. Sniegt atbalsta pasākumus - psiholoģiskās konsultācijas un citus preventīvus pasākumus bērniem un jauniešiem, viņu vecākiem, Covid-pandēmijas seku mazināšanai
4. Izveidot telpas, labiekārtot vidi jauniešu kvalitatīvai brīvā laika pavadīšanai

2020. /2021. m.g. DJIVC tika īstenotas 5 interešu izglītības programmas : Teātra sports, Mazpulks, Ārstnieciskā vingrošana, starptautiskā jauniešu pašizaugsmes programma Award,

brīvais laiks un jauniešu iniciatīvu grupas. Interešu izglītības grupās darbojās 63 izglītojamie. Interešu izglītības programmas īsteno 3 pedagogi (A.Sileniece, D.Leinerte, L.Freiberga). Interešu

izglītības grupas klātienē darbojās septembrī, oktobrī, aprīlī un maijā. No novembra līdz martam nodarbības notika attālināti.

**Atbalsta pasākumi skolām, pirmsskolām, bērniem, jauniešiem un viņu vecākiem, pedagogiem**

2020./2021. mācību gadā centra strādā 4 izglītības psihologi, kas visa mācību gada laikā gan skolām gan pirmsskolām ir nodrošinājušas atbalsta pasākumus, piedaloties atbalsta komandu tikšanās reizēs, konsultējot bērnus, vecākus, pedagogus un vadības komandu pārstāvjus.

2020./2021. mācību gadā Dobeles Jaunatnes iniciatīvu un veselības centra izglītības psiholoģes (S.Paramonova, I.Doniņa, L.Ļovina, L.Pētersone) ir sniegušas individuālās konsultācijas, veikušas psiholoģiskās izpētes Dobeles novada un apkārtnes bērniem un jauniešiem, nodrošinājušas individuālas konsultācijas vecākiem, pedagogiem un vadības komandai.

2020./2021. mācību gadā DJIVC centrā uz 0,4 slodzi strādā psihoterapijas speciāliste I. Ļaudaka, kura ir sniegusi 455individuālas terapeitiskas konsultācijas Dobeles novada bērniem un jauniešiem, kā arī viņu vecākiem. Speciālistes konsultācijas ir pieejamas trīs reizes nedēļā un jāteic, ka klientu vajadzība pēc šādiem pakalpojumiem ir tikai augusi. Savā praksē psihoterapeite izmanot smilšu spēles terapiju, kas ļauj klientam pārstrādāt psihi traumējošas situācijas, atbrīvoties no negatīvas emocionālās spriedzes, stiprināt apzināto “Es”.

2020./2021. mācību gadā centrā strādā piecas logopēdes (1 uz pilnu slodzi 4 uz nepilnu), no kuriem četras logopēdes (I. Rutkovska, G. Kancere, I.Pole, Z.Šteina), darbojās Dobeles

novada skolās un pirmsskolās, bet viena, I. Ģirne, konsultē centrā uz vietas bērnus, kam ir fonētiski traucējumi, fonemātiskā nepietiekamība, leksikas gramatiskie traucējumi, stostīšanās un valodas nepietiekama attīstība. Arī centra logopēdi piedalās izglītības iestāžu atbalsta komandas tikšanās reizēs, konsultē vecākus un pedagogus par iespējām palīdzēt bērnam uzlabot valodas traucējumus.

2020./2021. mācību gadā Gardenes pamatskolā centra speciāliste A. Sileniece vadīja izglītojošu atbalsta grupa jauniešiem. Grupā brīvprātīgi pulcējas 10 līdz 15 līdzīga vecuma jaunieši. Nodarbības notika 1x nedēļā visu mācību gadu, Covid laikā attālināti. Grupas mērķis bija atbalstīt jauniešu viņiem sarežģītajā vecumposmā, Covid situācijā, sniedzot vajadzīgās zināšanas, prasmes un iemaņas veselīgu attiecību veidošanā, mazinot vardarbību un uzlabojot mentālo veselību. 2020./2021. mācību gadā notika nodarbības jauniešiem ar īpašām vajadzībām, bet Covid ierobežojumi tikšanās klātienē pārtrauca.

2020./2021. gadā centra direktore Līga Liepiņa un psiholoģe Svetlana Paramonova vadīja divas izglītojošas atbalsta grupas pirmsskolas vecuma bērnu vecākiem “Bērnu emocionālā audzināšana” (BEA 25h). Programmas mērķis ir palīdzēt mainīt bērna uzvedību un dziļāk ietekmēt viņu emocionālo attīstību un emocionālo kompetenci. Programmā ir paredzētas 10 nodarbības vecākiem, aptverot 10 tēmas – bērna attīstība un temperaments, ķermeņa pašvērtējums, droša piesaiste, spēlēšanās nozīme bērna dzīvē, komunikācijas un valoda, pašvērtējums, disciplinēšana, emocijas un emociju pašregulācija, problēmu risināšana, sociālās prasmes. Viena grupa norisinājās no 21.09.2020. līdz 07.12.2020. Pirmās piecas nodarbības notika klātienē Dobeles Jaunatnes iniciatīvu un veselības centra telpās, bet 5 nodarbības epidemioloģiskās situācijas dēļ norisinājās attālināti ZOOM platformā. Grupā piedalījās 9 vecāki. Otra BEA grupa notika attālināti Zomm platformā no 2021. gada 11. marta līdz 15. aprīlim. Grupā piedalījās 10 vecāki. Atsauksmes no vecākiem ir ļoti pozitīvas, vecāki stāstīja, ka ir ieguvuši jaunas zināšanas, iemācījušies jaunus paņēmienus, izjutuši stipru emocionālo atbalstu no citiem grupas locekļiem.

2020./2021.mācību gadā centra direktore un veselības veicināšanas konsultante vadīja izglītojošu atbalsta grupu pusaudžu vecākiem “Ceļvedis audzinot pusaudzi” (CAP 25h). Programmas mērķis ir sniegt vecākiem izpratni par to, kas pusaudžiem šajā vecumposmā ir svarīgs, kas ar viņiem notiek un kā veidot veiksmīgu sadarbību ar saviem bērniem, lai viņi kļūtu par nobriedušiem un veselīgiem pieaugušajiem. Programmā ir paredzētas 10 nodarbības, aptverot 10 tēmas – pusaudžu vecumposmu īpatnības, pienākumi un tiesības, komunikācija, sociālās prasmes, disciplinēšana, brīvais laiks un veselīgs dzīvesveids, emocijas un emociju pašregulācija, seksualitāte, dzīves prasmes. Grupa notika attālināti Zomm platformā no 2021. gada 22. aprīļa līdz 27. maijam. Grupā piedalījās 10 vecāki. Atsauksmes no vecākiem ir ļoti labas, vecāki stāstīja, ka ir ieguvuši jaunas zināšanas, iemācījušies jaunus paņēmienus, izjutuši stipru emocionālo atbalstu no citiem grupas locekļiem un vadītājiem, vairāk izpratuši savus pusaudžus un to, kā viņus atbalstīt šajā grūtajā Covid-19 situācijā. Guvuši apstiprinājumu cik nozīmīgi ir rūpēties par sava pusaudža psihoemocionālo veselību.

2020./2021. mācību gadā tika uzsākta agrīnā intervences programma “STOP 4-7”, bērniem ar uzvedības problēmām. Programmas mērķis ir mazināt bērnu problemātisko uzvedību, mācot vecākus un pedagogus izmantot pozitīvu audzināšanu, neapbalvot problemātisku uzvedību, veidot strukturētu vidi, sniegt skaidrus norādījumus, pozitīvi pastiprināt vēlamo uzvedību. Bērniem tiek mācītas sociālās prasmes – sadarboties, risināt problēmas, iekļauties nodarbībā, sekot norādījumiem, būt draudzīgiem un laipniem, pazīt un regulēt emocijas. Programmas ietvaros no 26. aprīļa līdz 30. jūnijam 12 Dobeles novada pirmsskolas vecuma bērniem individuāli vai mazajos burbuļos notika 10 treniņi nodarbības klātienē, viņu vecākiem notika 10 zoom treniņu nodarbības un viņu pedagogiem notika 4 attālinātas nodarbības. Rezultātā samazinājās bērnu noteikumu pārkāpjoša uzvedība, uzlabojās bērnu problēmu risināšanas prasmes un pastiprinājās pozitīvā audzināšana un samazinājās bērna fiziska sodīšana un nekonsekvence.

2020./2021. mācību gadā tika pabeigti Covid dēļ pārtrauktā profesionālās kvalifikācijas pilnveides 36 stundu programma pirmsskolu pedagogiem “Drošu attiecību veidošana pirmsskolā”. (17.09.,24.09.,01.10.2020.) Piedalījās 19 PII pedagogi. (vadīja L,Liepiņa, S. Paramonova un S.Rikuna)

2020./2021. gada martā notika karjeras attīstības atbalsta pasākums “Karjeras nedēļa 2021” Auces, Tērvetes un Dobeles novada 9.,11. un 12.klašu izglītojamajiem. Tika noorganizēti divi erudīcijas konkursi “Gudrs.Vēl gudrāks” 7.-9. klašu grupās un 10.-12. klašu grupās, kur piedalījās 168 dalībnieki.

2020./2021. g mācību gadā notika četras nometnes bērniem un jauniešiem, ielu vingrotāju sacensības, fotoorientēšanās pasākumi, trīs tehniskās jaunrades pasākumi pagastos un Lejasstrazdu bērnu namā. Ar sociālo tīklu palīdzību jaunieši tika iesaistīti dažādos virtuālos izaicinājumos, tika meklētas dažādas online formas, lai veicinātu jauniešu līdzdalību, kā arī ieviestas dažādas outdoor aktivitātes, lai būtu iespēja tikties klātienē.

2020./2021. gadā Brīvības ielā 27 tika iekārtotas un aprīkotas telpas jauniešu brīvā laika pavadīšanai un interešu izglītībai. Un 2020. gada oktobrī tika atvērta “Jauniešu māja.”

**DJIVC sniegtie pakalpojumi 2021./2021. mācību gadā**

|  |  |  |  |  |  |
| --- | --- | --- | --- | --- | --- |
| **Individuālas konsultācijas pie speciālistiem** | **Interešu grupu nodarbības** | **Atbalsta grupu nodarbības** | **Veselību veicinošas un karjeras nodarbības** | **Pasākumi, (konkursi, radošās darbnīcas, nometnes, apmācības)** | **Projekti** |
| **1665** | **128** | **60** | **44** | **31** | **2** |

**3. LIELĀKIE PROJEKTI 2020./2021. MĀCĪBU GADĀ**

2020./2021. gadā tiek īstenoti divi projekti “Soli pa Solim2020” – neformālās mācīšanās aktivitātes Dobeles novada jauniešu izaugsmei (līguma Nr. 3-7/09-20VN) ESF projekts Nr. “Atbalsts priekšlaicīgas mācību pārtraukšanas samazināšanai” (PuMPuRS) *Projekta mērķis - veicināt jauniešu uzņēmību, organizējot neformālās mācīšanās aktivitātes, kas pilnveidos viņu personību un vispusīgu attīstību, palīdzēs apzināties savas spējas un prasmes veiksmīgas personiskās dzīves veidošanai, palielinās jauniešu motivāciju turpināt formālo izglītību un veicinās aktīvu līdzdalību vietējā kopienā. Projekts Covid -19 ierobežojumu dēļ tika pagarināts. Projekta ietvaros 2021. gada jūnijā notika divas neformālās mācīšanās aktivitātes jauniešiem* un projekts “TAD tālāk kopā*!” Projekta mērķis: Izstrādāt darba ar jaunatni modeli un pierādījumos balstītas rekomendācijas rīcības plānam jaunatnes politikas īstenošanai ilgtermiņā jaunizveidotajā Dobeles novadā.*

*Galvenās aktivitātes: 1) darba ar jaunatni situācijas izpēte, kartēšana, pašvaldībās esošo darba ar jaunatni pieeju, sistēmu un dokumentu analīze; 2) kvantitatīva jauniešu socioloģiskā aptauja; 3) darba seminārs jaunizveidotā Dobeles novada pašvaldībā darbā ar jaunatni iesaistītajām personām; 4) “Kafija ar politiķiem” jauniešu un lēmumu pieņēmēju tikšanās Dobelē, Tērvetē un Aucē; 5) neformālās izglītības apmācības jauniešiem sociālās iekļaušanas un līdzdalības veicināšanai; 6) noslēguma konference. 2021. gada pavasarī notika situācijas izpēte, kartēšana, dokumentu analīze un jauniešu socioloģiskā aptauja, kas tiks prezentēts 2021. gada novembrī noslēguma konferencē.* Abi Projekti turpinās arī 2021./2022 mācību gadā.

**4. KRITĒRIJU IZVĒRTĒJUMS**

**4.1. “Administratīvā efektivitāte” stiprās puses un turpmākās attīstības vajadzības**

DJIVC pašvērtēšanas sistēma ir strukturēta. Vērtēšanā iesaistās direktors, visi pedagoģiskie un tehniskie darbinieki. Procesa rezultātā tiek noteiktas stiprās puses un noteiktas tālākās attīstības vajadzības. Katra mācību gada beigās darbinieki izvērtē savu darbību, izvērtē kvantitatīvos un kvalitatīvos rādītājus, sniedz priekšlikumus centra darbības uzlabošanai. Katra mācību gada noslēgumā direktorei ir individuāla saruna ar katru darbinieku, kur ikviens novērtē savu darbu, izvirza sev jaunus uzdevumus un tālākās mācīšanās vajadzības, izsaka priekšlikumus centra darba uzlabošanai un attīstībai. Direktore uz darbinieku un centra pašvērtējuma pamata izstrādā centra darba plānu, centra attīstības plānu, ar kuru tiek iepazīstināti visi darbinieki.

Regulāri tiek organizētas darbinieku sanāksmes, kur notiek dalīšanās pieredzē, darbinieki saņem informāciju par jaunākajām aktualitātēm, notiek ikdienas aktivitāšu plānošana un saskaņošana.

DJIVC ir izstrādājis jaunatnes politikas attīstības programmu 2018. – 2024. gadam.

Dobeles jaunatnes iniciatīvu un veselības centrā ir izveidojusies profesionāla speciālistu komanda, kas atbildīgi un profesionāli pilda savus pienākumus, ir vērsti uz radošumu un attīstību. Centra dominē demokrātiskais vadības stils un pieeja jautājumu risināšanai. Direktore sniedz profesionālu, administratīvu, emocionālu atbalstu saviem darbiniekiem un darbinieki labprāt atbalsta jaunos kolēģus, uzņemoties būt par mentoriem.

Direktore, saskaņā ar iestādes mērķiem un darba plānu, saskaņā ar nepieciešamajiem resursiem fiziskās vides uzlabošanai un nepieciešamajiem materiāliem pakalpojumu sniegšanai tekošajā gadā (speciālisti iesniedz savas vajadzības direktoram, un saimnieks iesniedz plānotos remontdarbus) plāno iestādes budžetu, atbild par piešķirtā finansējuma racionālu izlietojumu.

**Stiprās puses:** Sadarbība, darbs komandā, demokrātiskais vadības stils. Direktore veicina radošu darbību un pieeju mācību metožu pielietošanā, atbalsta darbinieku un jauniešu iniciatīvas.

**Turpmākās attīstības vajadzības:** Aktualizēt un veikt korekcijas DJIVC attīstības plānā. Palielinoties birokrātiskajam slogam, fiziski pietrūkst laika dokumentu savlaicīgai izstrādei un korekcijai, kā arī metodiskajam darbam. Ļoti nepieciešams stiprināt vadības komandu un ieviest štata vietu direktora vietnieks metodiskajā darbā.

* 1. **“Vadības profesionālā darbība” stiprās puses un turpmākās attīstības vajadzības**

DJIVC direktore ir iepazinusi katra darbinieka spējas un stiprās puses un atbilstīgi tam sadala pienākumus un atbildības, kā arī plāno nepieciešamos tālākizglītības pasākumus. Centra direktorei ir liela pieredze un prasme strādāt ar dokumentiem, izstrādāt iekšējos normatīvos aktus. Tiek apmeklēti lietvedības un plānošanas dokumentu izstrādes kursi. Direktorei piemīt labas komunikācijas un pārliecināšanas spējas, prasme pieņemt lēmumus atbildīgos brīžos. Direktore seko līdz jaunākajiem nozares plānošanas dokumentiem, nozares politikas mērķiem un sasniedzamajiem rezultātiem. Regulāri piedalās jaunatnes politikas plānošanas semināros, ko organizē IZM un JSPA, kā arī piedalās Latvijas Nacionālo veselīgo pašvaldību tīkla, Veselības ministrijas un SPKC organizētājos semināros, kā arī VIAA un VISC organizētajos semināros par karjeras izglītību un interešu izglītību. Direktore pati iesaistās centra piedāvāto pakalpojumu nodrošināšanā, apmeklē dažādas vietēja un starptautiska mēroga apmācības, lai apgūtu jaunas zināšanas un metodes. Direktorei ir 20 gadu pieredze nometņu organizēšanā un vadīšanā, 15 gadu pieredze atbalsta grupu vadīšanā, neformālo apmācību jauniešiem un prevencijas programmu bērniem organizēšanā un vadīšanā, pedagogu profesionālās pilnveides programmu izveidē un vadīšanā. Ar savu piemēru un darbošanos, viņa kalpo kā piemērs darbiniekiem un ir motivētājs jaunu prasmju, metožu apguvē, projektu izstrādē un ieviešanā. Direktore centru vada 20 gadus un ar savu morālo stāju un attieksmi pauž centra vērtības un ir lojāla savai pašvaldībai un pārstāvētai organizācijai.

**Stiprās puses:** Profesionalitāte, zināšanas, prasmes, pieredze.

**Turpmākās attīstības vajadzības:** Nepieciešams atbalsts izstrādājot tiesību aktus un uzlabot juridiskās zināšanas.

* 1. **“Atbalsts un sadarbība” stiprās puses un turpmākās attīstības vajadzības**

Direktorei ir izveidojusies laba sadarbība ar Dobeles novada Izglītības pārvaldi, ar novada izglītības iestāžu vadītājiem, kā arī sadarbības partneriem – jauniešu centru darbiniekiem citās pašvaldībās, nevalstisko organizāciju pārstāvjiem. Direktore uztur lietišķas attiecības ar nozaru organizācijām un atbildīgo institūciju pārstāvjiem.

Lai iedvesmotu darbiniekus un veicinātu jaunas pieredzes gūšanu, DJIVC darbiniekiem regulāri katru gadu tiek organizēti pieredzes apmaiņas braucieni uz līdzīgām organizācijām Latvijā un ārpus Latvijas. Tiek atbalstīti darbinieku izglītošanās jaunatnes darbinieku mobilitātes projektos, ko piedāvā ES programma ERASMUS +. Centrā uz vietas tiek organizēti profesionālās pilnveides kursi par radošumu, sevis izziņu, jaunu metožu apguvi, kā arī nodrošinātas supervīzijas psihologiem un psihoterapeitam. Kopējās darbinieku sanāksmēs speciālisti labprāt dalās pieredzē un reflektē par redzēto, dzirdēto un apgūto apmācībās. Labprāt

savstarpēji dalās ar iegūtajām zināšanām, metodēm un materiāliem. DJIVC speciālisti pēc katras organizētas nometnes, pasākuma, apmācībām, nodarbībām, atbalsta grupās sanāk kopā un izvērtē veiksmes un to, kas varēja būt citādāk.

**Stiprās puses:** Sadarbība, komandas darbs, komunikācijas prasmes

**Turpmākās attīstības vajadzības:** Nepieciešams finansiāls atbalsts no pašvaldības, lai piedalītos starptautiskos projektos, apmācībās, dotos pieredzes apmaiņas braucienos. Nepieciešams atbalsts no attīstības nodaļas, lai palīdzētu īstenot starptautiskus stratēģiskās partnerības projektus jaunatnes jomā.

* 1. **“Pedagogu profesionālā kapacitāte” stiprās puses un turpmākās attīstības vajadzības**

Centra speciālistiem ir atbilstoša izglītība, profesionālā kvalifikācija un profesionālās kompetences atbilst normatīvajos aktos noteiktām prasībām un amata aprakstam. Šobrīd centra karjeras konsultante studē maģistros 2. kursā un apgūst profesionālo maģistra grādu pedagoģijā studiju programmā “Karjeras konsultants”. Katru gadu darbinieki piedalās profesionālās pilnveides kursos un apgūst jaunas zināšanas un metodikas, lai varētu profesionālā veikt savus pienākumus. Psihologi ir piedalījušies Līgas Bērziņas semināros par bērnu uzvedību, no kuriem varēja smelties daudz darbā izmantojamu padomu un ideju (“Kā tikt galā ar trauksmi”, “Sodi, loģiskās sekas un robežas”, “Uzvedības problēmas pirmsskolā un skolā bērniem ar komunikācijas un uzvedības problēmām. Cēloņsakarību meklējumos. Sensorā uzvedība.”). Daudz un dažādi semināri bija pieejami saistībā ar darbu jaunā situācijā un apstākļos. Piemēram: “Darbs ar Covid-19 pandēmijas izraisītu nemieru un trauksmi”, ko vadīja *Mg. psych*. Marina Brice; LPB rīkotā konference “Psiholoģiskā izvērtēšana, atzinumi un konsultēšana tiešsaistē un klātienē. Noderīgu informāciju varēja gūt RSU 7. Starptautiskajā zinātniski praktiskajā konferencē “Veselība un personības attīstība: starpdisciplinārā pieeja”, kuras ietvaros piedalījos arī meistarklasē “Mobilās lietotnes kā psiholoģiskās palīdzības instruments”. Tika apgūta praktiski izmantojama metode kursā “Metaforiskās asociatīvās kārtis (MAK) kā papildmetode palīdzošo profesiju darbā” (12 st.).

Izaicinājums psihologiem bija piedalīties Amerikas Psihologu asociācijas un Nacionālās Skolu psihologu asociācijas rīkotajā tiešsaistes konferencē “ADHD Virtual Summit. From Research to Action”. Bija interesanti klausīties par jauniem pētījumiem ārvalstīs, kuros jau atklātas kādas UDHS sakarības ar Covid-19. Turklāt šī bija lieliska iespēja izvērtēt un novērtēt pašiem savas angļu valodas zināšanas, kā arī gūt priekšstatu, kā šādi pasākumi tiek organizēti citur pasaulē. Domājot par ieguldījumu pašattīstībā, noteikti jāmin noklausītais RSU asoc. prof. Venta Sīļa kurss “Analītiskā psiholoģija: apzinātais un bezapzinātais dzimumlomās” (16 akad.st.). Visbeidzot – visapjomīgākais un laikietilpīgākais apgūtais kurss novērtēšanas periodā bija “Latviešu valodas un matemātikas sasniegumu tests LMST-II (vecums 6–12 gadi)” (32 st.), ko apguva divas centra psiholoģes., kas vistiešāk ir saistīts ar profesionālo pienākumu veikšanu centrā.

Arī jaunatnes lietu speciāliste un jaunatnes darbinieks ir piedalījušies dažādās apmācībās, ko organizē IZM un |JSPA, par digitālo darbu ar jaunatni, par izaicinājumiem darbā ar jaunatni, par jauniešu līdzdalības veicināšanu u.c.

2020./2021. gadā DJIVC darbinieku komanda (8 speciālisti) piedalījās Biedrības ”Latvijas kognitīvi biheiviorālās terapijas asociācijas” un Pārresoru koordinācijas centra organizētajās apmācībās “Multimodaļās agrīnās intervences programma STOP 4-7 bērniem ar uzvedības problēmām” apmācībās un šobrīd jau vada otro intervences grupu Dobeles novadā. kas ietver bērnu sociālo prasmju treniņus grupā, vecāku audzināšanas prasmju treniņus grupā un skolotāju klasvadības prasmju pilnveidi grupā. Programma ir paredzēta pirmsskolas vecuma bērniem ar uzvedības problēmām. Bērni apgūst dažādas sociālas prasmes, kas veicina sadarbību ar vienaudžiem un pieaugušajiem, kā arī uzvedības un emociju pašregulāciju. Vecāku un pedagogu uzdevums ir veicināt bērna vēlamās uzvedības aktivizēšanu un nostiprināšanos un nevēlamās uzvedības novēršanu un neatbalstīšanu.

**Stiprās puses:** Izglītoti, profesionāli darbinieki

**Turpmākās attīstības vajadzības:** Centra darbiniekiem būtu nepieciešams uzlabot zināšanas un prasmes digitālo tehnoloģiju jomā un uzlabot angļu valodas zināšanas.Lai jaunizveidotajā novadā nodrošinātu psiholoģisko atbalstu izglītojamiem, sniegtu atbalsta pasākumus izglītības iestādēm, nepieciešams pārskatīt psihologu slodzes un palielināt speciālistu skaitu.

DJIVC direktore Līga Liepiņa

12.10.2021.